10/03/2017 schedule19:30
Այսօր պաշտոնապես հաստատվեց Ռուսաստանում ՀՀ դեսպանի փոփոխությունը: Սերժ Սարգսյանի հրամանագրով պաշտոնից ազատվեց ՌԴ-ում ՀՀ 7 տարվա դեսպան Օլեգ Եսայանը եւ նրան փոխարինեց քաղաքագիտության դոկտոր, Մոսկվայի «Եվրասիական մեդիա գրուպի» նախագահ Վարդան Տողանյանը:
Նա 1993-95թթ. եղել է ՀՀ արտգործնախարարության առաջին քարտուղար, այնուհետեւ 1996-1997թթ. աշխատել է ՀՀ ԱԳՆ ԱՊՀ երկրների վարչությունում՝ որպես առաջին քարտուղար: 1998-2000-ին դարձել ՌԴ-ում ՀՀ դեսպանի հանրության հետ կապերի հարցերով խորհրդականը: 2001 թվականից մինչ օրս հանդիսանում է «Եվրասիական մեդիա» ՓԲԸ-ի տնօրենների խորհրդի նախագահ: 2016թ.-ի ապրիլից «Ռուսական թերթեր» ՓԲԸ-ի տնօրենների խորհրդի անդամ է: Ըստ մամուլի հրապարակումների՝ Տողանյանը 2014-ից ադամանդագործությամբ զբաղվող «Շողակն» ընկերության բաժնետեր է:
Ռուսաստանում Հայաստանի նորանշանակ դեսպան Վարդան Տողանյանի անունը շոշափվել է Պանամայի փաստաթղթերում: Հիշեցնենք, որ 2016-ին Հետաքննող լրագրողների միջազգային ընկերակցությունը հրապարակել էր «Պանամական փաստաթղթերի» առցանց տվյալների որոնելի բազա, որոնք տեղեկություններ էին պարունակում օֆշորային գոտիներում գրանցված ընկերությունների եւ դրանց ետեւում կանգնած մարդկանց մասին: Այդ փաստաթղթերում առկա էր 37 ՀՀ քաղաքացու անուն, այդ թվում Վարդան Տողանյանինը:
Արձանագրենք նաեւ, որ Օլեգ Եսայանի ազատման եւ Տողանյանի նշանակման մասին ավելի վաղ հաղորդել էր ռուսական «Ռեգնում» գործակալությունը: Այս տեղեկության տարածումը համընկել էր մարտի 6-ին ռուս լրագրող Վլադիմիր Սոլովյովի կողմից Հայաստանում հնչեցված քննադատության հետ: Հիշեցնենք, որ Սոլովյովն ասել էր, թե ապրիլյան պատերազմի ժամանակ Ռուսաստանում Հայաստանի դեսպանը ոչինչ չի արել, մինչդեռ Ադրբեջանի դեսպանն ակտիվորեն աշխատել է:
ՀՀ արտաքին գործերի նախկին փոխնախարար, արտակարգ եւ լիազոր դեսպան Արման Նավասարդյանից այսօր հետաքրքրվեցինք, թե ինչքանո՞վ կարող է Եսայանի պաշտոնանկությունը կապ ունենալ Ռուսաստանի քննադատության հետ: Մեր այս եւ այլ հարցերին Նավասարդյանի պատասխանները ներկայացնում ենք ստորեւ.
- Ես կարծում եմ՝ ընդհանրապես ժամանակն է վերանայել մեր ամբողջ դիվանագիտական կորպուսի գործունեությունը՝ հատկապես ԱՊՀ երկրներում՝ նկատի ունենալով, որ ճնշող մեծամասնությունն այնտեղ աշխատում են ոչ պրոֆեսիոնալներ: Դիլետանտությունը գրագիտության ամենաանընդունելի երեւույթն է: Պրոֆեսիոնալիզմը եւ դիլետանտիզմը անհամատեղելի են որպես գործառույթ: Ընդհանրապես, ոչ մի տեղ լավ չէ, որ դիլետանտներ կան, բայց հատկապես դիվանագիտության մեջ է դա վատ, որովհետեւ այստեղ պետականության խնդիրներ կան, իսկ դիլետանտությունը կարող է ազդել երկրի ազգային շահերի, անվտանգության վրա եւ ընդհանրապես միջազգային իմիջի վրա: Այնպես որ, եթե այդպիսի որոշում է կայացվել ԱԳՆ-ում, ավելի ճիշտ իշխանության ավելի բարձր օղակներում, որ պետք է վերանայվեն այդ նշանակումները (ինչին անկեղծ ասած ես կասկածում եմ), դա շատ լավ է:
Մի երեւույթ գոյություն ունի՝ խնամիականություն. դա շատ վատ երեւույթ է, որ բույն է դրել մեր դիվանագիտական ծառայության մեջ, այդ բանին պետք է վերջ դրվի, որովհետեւ մենք ունենք 25 տարվա մեջ պատրաստված կադրեր, որոնք կարող են շատ որակով կատարել իրենց աշխատանքը, արդյունավետ աշխատել, բայց դժբախտաբար, չգիտես ինչու, հարցերը լուծվում են այլ կերպ:
- Դե նախկին դեսպանը բոլորովին պատահական մարդ էր եւ հոգնած, ըստ երեւույթին, որովհետեւ նա Բելոռուսում ոչ մի հետք չթողեց, եկավ Մոսկվա, այնտեղ եւս ոչ մի հետք չթողեց (այդ մասին նույնիսկ Սոլովյովն է ասում), ինչը շատ վատ է՝ մանավանդ այնպիսի ախոյան ունենալու դեպքում, ինչպիսին Բյուլբյուլօղլին էր: Չլինելով դիվանագետ՝ նա շատ վատ վարքագիծ է դրսեւորել, շարունակ կոչ է արել պատերազմել Հայաստանի հետ եւ մենք համեստորեն լռել ենք այդ բոլոր ելույթների ժամանակ, երբ պետք էր ահազանգ հնչեցնել բոլոր ատյաններում: Ես այդ մասին ասել եմ ժամանակին: Դեսպան, որը պատերազմի շեփորներ է հնչեցնում՝ նա պետք է անարգանքի սյունին գամվեր ոչ միայն Հայաստանի կողմից, այլ պետք է հասնեինք այն բանին, որ Մոսկվայի ամբողջ դիվանագիտական կորպուսը նրան անարգեր, որովհետեւ դա դիվանագետին վայել գործելաոճ չէ: Բայց նա անում էր այն, ինչ իր երկիրն էր պահանջում եւ մեր կողմից լռության էր արժանանում ընդամենը:
Հ.Գ. Տեղեկություններ են շրջանառվում, որ Եսայանը կրկին վերադառնալու է Բելառուսում ՀՀ դեսպանի պաշտոնին: